Spočatk apryla 1945 poćerpje hitlerske wójsko dalše ćežke poražki. Po nimale třoch měsacach boja zdoby 3. běłoruska fronta 8. apryla dospołnje zničenu stolicu Narańšeje Pruskeje Kralowc (Königsberg). Komandant general Otto Lasch kapitulowaše ze zbytkom wojakow a bu na to wot Hitlera w njepřitomnosći k smjerći zasudźeny. Hižo do toho bě Sowjetska armeja Gdańsk, twjerdźiznu Kostrzyn (Küstrin) nad Wódru a město Głogów nad samsnej rěku wobsadźiła. 4. apryla wuswobodźištej sowjetska a bołharska armeja cyłu Madźarsku, samsny dźeń 3. ukrainska fronta słowaksku stolicu Bratislavu. Fašistiski prezident Słowakskeje, měšnik Josef Tiso, bu zajaty a 1947 wot najwyšeho sudnistwa Čěskosłowakskeje republiki (ČSR) jako krajny přeradnik k smjerći zasudźeny. Prezident ČSR dr. Edvard Beneš nawróći so 4. apryla 1945 z eksila w Londonje do wuchodosłowakskeje metropole Košice, kotruž běštej Sowjetska armeja a 1. čěskosłowakski korps pod generalom Ludvíkom Svobodu wuswobodźiłoj.
szl_Latn